钦定古今图书集成/明伦汇编/官常典/第360卷 > 张玮
## 钦定古今图书集成/明伦汇编/官常典/第360卷 > 张玮

按《明外史》本传：“玮字席之，武进人。少孤，家酷贫，取糠
秕自给，不屑轻受人一饭。为同里薛敷教所知。讲学
东林书院，庄事孙慎行。与吴锺峦友善。万历四十年，
举应天乡试第一。越七年，成进士，授户部主事，调兵
部职方，历郎中。力杜请谒，谢苞苴，品望卓然。出为广
东提学佥事。大吏建魏忠贤祠，欲玮撰上梁文，遂引”
去。归橐萧然，仍授徒自给。崇祯二年起江西参议，历
福建、山东副使。里人吴宗达柄政，雅重其贤，力言于
吏部，召为尚宝卿。进太仆少卿。坐事调南京大理丞，
引疾去。久之，起应天府丞。疏言：“山东南北咽喉，军国
命脉所系。今大盗披猖，道途梗塞，转输不通者三月
矣。倘不早灭，害胡可言。乞特遣兵部侍郎一人整兵
往剿，否则起故尚书郑三俊、范景文任之。”帝以为借
端市恩，降旨切责。是岁，四方大旱，玮以军食可虞，奏
请禁江西、湖广遏籴，而令应天、常、镇、淮、扬五郡折输
漕粮银赴徐易米，则小民免催科之苦，太仓无颗粒
之亏。他十库所收铜、锡、颜料、皮、布，非州县土产者，悉
解折色，且尽改民解为“官解”，以救民汤火，所司多议
行。迁南京光禄卿，召为右佥都御史。已而左副都御
史房可壮下狱，以玮代之。玮素有清望，与左都御史
刘宗周、左佥都御史金光辰并总宪纪，台中肃然。宗
周、光辰罢去。代宗周者，李邦华未至，玮掌其事。帝以
吏治未清，由巡方者未正，乃以《十条》课实绩，曰：“勿惮
心劳，勿徇情面，勿科赎锾，勿纵胥吏。荐举必公，参劾
必当，分别功罪，兴除利弊，发奸弭乱，拯溺锄强。”玮既
遵谕，复细列事款，布之诸御史，帝嘉其任事。俄劾王
志举而荐成勇，言：“志举巡按苏、松，赃十馀万，吴人至
今切齿。勇铁面冰心，威行都下。被逮时，士民持香泣
送者，万馀，百里不绝。臣去南都，士民送臣，犹同声愿
借成御史。”其得人心如此。勇、志举俱尝以劾杨嗣昌
获罪。两人论事虽同，起念各别。勇直抒所见，可云拂
士之纠违。志举自知公论难容，不过奸人之盖丑。若
漫无区别，何以澄叙官方。帝纳其言，下志举法司逮
治，勇获叙用。玮旋以病谢归。未几卒。福王时，赠左都
御史，谥清惠。